Hamingjusöm og kraftmikil heild er framtíðarsýn íbúa í Hvalfjarðarsveit „ Framtíðardraumar í Hvalfjarðarsveit eru : „ Hamingjusöm og kraftmikil heild , “ segir í fréttatilkynningu frá sveitarfélaginu Hvalfjarðarsveit að afloknu íbúaþingi sem haldið var í Heiðarskóla sl. sunnudag . Á þingið mættu hátt í 40 íbúar , eða nær 7% þeirra sem búsetu hafa í sveitarfélaginu . Fyrirtækið ILDI , þjónusta og ráðgjöf , hafði umsjón með íbúaþinginu . Starfsmenn þess munu nú vinna úr niðurstöðum og skila sveitarstjórn , sem hefur síðan skuldbundið sig til að gefa íbúum upplýsingar um það hvernig skilaboðum verður fylgt eftir . Meðal þess sem þátttakendur ræddu var spurningin : „ Hvar er okkur að takast vel og hvar mætti gera betur ? “ Fram kom mikil ánægja með aðbúnað barna og unglinga og fékk Heiðarskóli hrós , bæði fyrir aðstöðu og innra starf , m.a. í umhverfismálum . Þá lýstu þátttakendur ánægju með ljósleiðaravæðingu sem nú er unnið að af hálfu sveitarfélagsins . Einnig þykir sorpflokkun vera að takast vel . Meðal þess sem bent var á til úrbóta var að jafna gæði innan sveitarfélagsins , t.d. í veitumálum . Rætt var um samgöngur og umferðaröryggi , göngu - og hjólreiðastíga og umhverfismál . Fram komu áhyggjur vegna umhverfismála sem tengjast stóriðju og bent á að sveitarfélagið gæti staðið fyrir rannsóknum óháðra aðila á mengun og loftgæðum . Þá var komið inn á þörf fyrir aukna fjölbreytni í atvinnulífi . Þátttakendum varð tíðrætt um hversu mikilvægt það er að auka samstarf og samheldni innan Hvalfjarðarsveitar , bæði innan stjórnsýslunnar og úti í samfélaginu . Sá bolti , jákvæðni og samstöðu , sé bæði hjá stjórnendum sveitarfélagsins og íbúum sjálfum . Margir áttu sér draum um samverustað , því í sveitarfélaginu er engin verslun eða annar slíkur staður þar sem fólk hittist reglulega . Í því sambandi var meðal annars talað um íþrótta - og tómstundaaðstöðu og starf því tengt . Í lok þings fóru að mótast hugmyndir um aðgengi að Akrafjalli , fjöru og skógræktinni í Fannahlíð . Á því svæði yrði þá þungamiðja „ samverustaðarins , “ með ótal tækifærum til útivistar og annarrar afþreyingar .